Еуразия көшпелі империяларының тарихы әлемдік тарихтың күрделі тақырыптарының бірі болып табылады. Көшпелілердің үстемдігі мен билігінің темірдей құрсауында қалған аумақтар халықтарының өзіндік ерекше, біртұтас мәдениеті болған еді. Әртүрлі этникалық топтар шоғырланған аса зор Еуразия кеңістігінде саяси, әлеуметтік және мәдени үдерістер тоғысында көшпелі империялар құрылған болатын. Тарихи зерттеулердің теориялық-концептуалдық қағидаттарын зерделеу арқылы тарихи болмысты ғылыми терең ой елегінен өткізіп, тарихи үдерістің жалпы заңдылықтары мен өзіндік құбылыстарын жан-жақты игеріп шынайы анықтау ғана алға қойған нақты мәселелердің шешімін тауып ғылыми ұстанымдардың ақиқаттығын дәлелдей түседі.

Қазақстан Республикасының тарихшылары қаумдастығының алдында тарихи ой - сананы қалыптастыру және тарих ғылымының өзекті мәселелерін тарқатып, шешу бойынша аса маңызды міндеттер тұрғаны анық. Қандай бір уақыттарда болсын біздің тарихшылар қоғамның әлеуметтік идеалдары мен рухани бағдарының қалыптасуына белсенді түрде атсалысып келеді. Заманауи Қазақстанда ұлттық идеяны қалыптастыру, тарихи - мәдени мұраны қорғау және болашақ үшін сақтап қалу, қоғамдық келісімді нығайту мәселелері басым міндеттердің бірі болып қала береді.

Қазақстан Республикасының Президенті Н.А. Назарбаев өзінің "Болашаққа бағдар. Рухани жаңғыру" мақаласында атап өткендей: "Жаңғыртудың жаңа типінің бірінші шарты – бұл өз мәдениетіңді, өзіңнің ұлттық кодыңды сақтау".

Бүгінгі таңда Еуразия кеңістігінің бір бөлігі ретіндегі Қазақстан тарихын зерделеу жинақталған әлемдік және отандық тәжірибе мен ғылыми қоғамдастық еңбектерін және тарихи мектептер мен бағыттарда қордаланған мәселелерді зерттеуді талап етеді.